作者:劉禹錫
標題:崔元受少府自貶所還，遺山薑花，以詩答之
內容:故人博羅尉，遺我山薑花。採從碧海上，來自謫仙家。雲濤潤孤根，陰火照晨葩。靜搖扶桑日，豔對瀛洲霞。世人愛芳辛，搴擷忘幽遐。傳名入帝裡，飛驛辭天涯。王濟本尚味，石崇方鬥奢。雕盤多不識，綺席乃增華。驛馬損筋骨，貴人滋齒牙。顧予藜藿士，持此重諮嗟。